MESTƔANEM – Yerẓem, ass n ttlata deg wexxam n yedles n Ould-Aberrahmane-Kaki, deg Mestɣanem, yimalas adelsan n tgemmi tamaziɣt deg ukatar n wesfugel n Yennayer.
Tafugla n werẓam tebda-d s wesɛeddi n yiwen n ufetraw ɣef tɣerma tamaziɣt d umezruy-nnes d tɣuri n yerzugen n « Tilyadat n Lezzayer » n Moufdi Zakaria. Sakkin, d azeffan Hamou Houidef ay d-yeɣran kra n tmucuha timaziɣin yernu yessawel-d ɣef umezruy n Yimaziɣen.
I lmend n yiseksal-a, reẓmen tinemsal ɣef ufexxar ansayan d tẓuri n tirawt tamaziɣt. Imahilen ara d-yefrurin seg tnemsal-a ad ten-id-qeddmen deg tfugla n wextam n yimalas-a, ass n ttlata.
Ad tettwarẓem tzikkent n tẓuriyin tissilɣanen ass n lexmis s uttekki n 4 n yinaẓuren issilɣanen seg Cclef, Tipaza d Mestɣanem deg tzeɣɣa n tẓuriyin n wexxam n yedles n Mestɣanem.
Ɣer yidis n yermuden-a yernu deg ukatar n tedyant-a tadelsant i wesfugel n yiɣef n useggas amaziɣ, sɛeddan-d daɣ asaru amezruyan n « Lalla Faḍma n Yisumar » n Belkacem Hadjadj deg tzeɣɣa n ssinima n Ccxi Ḥamada deg tlemmast n temdint n Mestɣanem.
Ssefran ad d-ilin yermuden inaẓuranen d waggaganen deg wexxam n yedles n Ould-Abderrahmane Kaki, deg temkarḍit tagejdant n tɣuri tanagdudt n Uduktur Moulay-Belhamiss, amezgun amḍanan n Djillali-Benabdelhalim d tzeɣɣa n ssinima n Ccix Ḥamada.
kab_Latn kab_Latn kab_Latn kab_Latn kab_Latn kab_Latn